Δείτε όλες τις τελευταίες Ειδήσεις από την Ελλάδα και τον Κόσμο, τη στιγμή που συμβαίνουν, στο Protothema.gr

Θρήνος, αλλά και πολλά ερωτήματα για τον τραγικό θάνατο του 22χρονου στρατιώτη στη Ρω.Ο 22χρονος, με καταγωγή από την Κρήτη, όπως έγινε γνωστό, έστρεψε το υπηρεσιακό του τουφέκι στον εαυτό του και έβαλε τέλος στη ζωή του, μπροστά στα μάτια ενός άλλου στρατιώτη, με τον οποίο βρίσκονταν στην ίδια σκοπιά στο νησί της Ρω.Συγκεκριμένα, χθες, στις 08.40 το πρωί, γράφτηκε ο επίλογος στη σύντομη ζωή του 22χρονου Ηρακλειώτη, ο οποίος έκανε σχέδια και όνειρα για την επαγγελματική του σταδιοδρομία στο χώρο του Τουρισμού, όπου εργαζόταν.Ο 22χρονος επρόκειτο να απολυθεί από το στρατό στο τέλος της χρονιάς και σχεδίαζε με συναδέλφους του φαντάρους να δουλέψουν μαζί σε πολυτελές ξενοδοχείο χώρας της δυτικής Ευρώπης.Σύμφωνα με τον εκπρόσωπο Τύπου του Γενικού Επιτελείου Στρατού, συνταγματάρχη Μιχαήλ Ψαρομιχαλάκη, «από τις μέχρι και χθες έρευνες δεν είχε γίνει γνωστός ο λόγος της αυτοχειρίας, ενώ δεν είχε βρεθεί κάποιο σημείωμα που θα εξηγούσε το τι ώθησε τον 22χρονο στην αυτοκτονία. Η πρώτη εικόνα που έχουμε από το διοικητή της μονάδας του, δεν φαινόταν να αντιμετώπιζε κάποιο σοβαρό πρόβλημα υγείας ή να είχε περίεργη ή προβληματική συμπεριφορά».Σύμφωνα με πληροφορίες, ο Ε.Τ πριν από περίπου ένα μήνα είχε χάσει στενό συγγενικό του πρόσωπο, συνομήλικό του και πολύ αγαπητό με το οποίο είχαν μεγαλώσει μαζί. Από τότε, όπως αναφέρει το «cretalive.gr», η ψυχολογία του ήταν κακή, δεν έδειχνε όμως ότι σκεφτόταν την αυτοχειρία.Η σορός του μεταφέρθηκε με ελικόπτερο του Στρατού στη Ρόδο για τη διενέργεια νεκροψίας- νεκροτομής.Η μητέρα του προσέφυγε χθες με αίτηση – δήλωση της ενώπιον του Εισαγγελέα Πλημμελειοδικών Ρόδου, επισημαίνοντας μεταξύ άλλων ότι ο θάνατος του παιδιού της επήλθε κάτω από ύποπτες και αδιευκρίνιστες συνθήκες.Εν όψει της διενέργειας νεκροψίας – νεκροτομής από τον ιατροδικαστή Ρόδου σήμερα, υπέβαλε εξάλλου το αίτημα να είναι παρούσα κατά τη νεκροψία η τεχνική σύμβούλος της οικογένειας και συγκεκριμένα η ιατροδικαστής Ηρακλείου Κρήτης Ελπίδα Σπανουδάκη, αφού υπάρχει η πεποίθηση της οικογένειας ότι δεν πρόκειται για αυτοκτονία αλλά για εγκληματική ενέργεια.Παραλλήλως δήλωσε παράσταση πολιτικής αγωγής για την ψυχική οδύνη που υπέστη από τον αδόκητο και ύποπτο θάνατο του παιδιού της το οποίο έχαιρε άκρας σωματικής και ψυχικής υγείας.Αντίκλητό της όρισε τον δικηγόρο Ρόδου Μανώλη Κουτσούκο.Σε κακή ψυχολογική κατάσταση, βρίσκονται οι υπόλοιποι πέντε φαντάροι που υπηρετούσαν μαζί του στη νήσο της Ρω, ενώ οι γονείς και αδερφή του δεν μπορούν να πιστέψουν ότι ο αγαπημένος τους άνθρωπος δεν βρίσκεται πια στη ζωή.O χαμός του 22χρονου παλικαριού έπεσε σαν κεραυνός εν αιθρία τόσο στην οικογένειά του, όσο και στο ευρύτερο περιβάλλον του. Σύμφωνα με πληροφορίες, ο νεαρός είχε συχνή τηλεφωνική επικοινωνία με τους δικούς του ανθρώπους στο Ηράκλειο. Οι ίδιες πληροφορίες αναφέρουν ότι ουδέποτε είχε διαπιστωθεί ότι ο 22χρονος είχε ψυχολογικά προβλήματα. Εξάλλου, ο νεαρός φέρεται να μην είχε πει στους οικείους του το οτιδήποτε θα μπορούσε να φανερώσει ότι ο ίδιος ζορίζεται ψυχολογικά κατά τη διάρκεια της θητείας του.